Πετυχημένο θεωρούν στο αρχηγείο της ΕΛ.ΑΣ. το σχέδιο που εφαρμόστηκε χθες Κυριακή για την περιφρούρηση των εκδηλώσεων για την επέτειο του Πολυτεχνείου.

Στελέχη του υπουργείου Προστασίας του Πολίτη και υψηλόβαθμοι αξιωματικοί της Αστυνομίας θεωρούν ότι δεδομένου του ηλεκτρισμένου κλίματος που είχε δημιουργηθεί τις προηγούμενες ημέρες, τα πράγματα εκτυλίχθηκαν σχετικά ομαλά. Για ακόμα μία φορά τα επεισόδια επικεντρώθηκαν στα Εξάρχεια, ενώ σε αντίθεση με άλλες χρονιές οι ταραχές δεν διήρκεσαν πολλές ώρες.

Η αλήθεια, ωστόσο, είναι ότι για ακόμα μία φορά τις τελευταίες εβδομάδες η εικόνα της ΕΛ.ΑΣ. πλήττεται από σοβαρές καταγγελίες για αστυνομική βία. Και μάλιστα παντελώς απρόκλητη. Οι «παραφωνίες» από την πλευρά της Αστυνομίας αφορούν στον τραυματισμό μίας 20χρονης και ενός δημοσιογράφου. Η 20χρονη, όπως και ο δημοσιογράφος, κατήγγειλαν ότι δέχτηκαν απρόκλητη επίθεση από αστυνομικούς που τους ξυλοκόπησαν.

Με τον τρόπο αυτό «αμαυρώθηκε» η εικόνα μίας καλά προετοιμασμένης Αστυνομίας, που έλαβε μέτρα πρόληψης για να μη μετατραπούν σε ορμητήρια κουκουλοφόρων ταράτσες κτιρίων. «Το δόγμα της πρόληψης λειτούργησε. Τα επεισόδια που έλαβαν χώρα ήταν σχετικά περιορισμένης έκτασης. Τα χειρότερα απετράπησαν», λέει αστυνομική πηγή.

Η Αστυνομία είχε την πληροφόρηση ότι οι κουκουλοφόροι δεν θα χρησιμοποιήσουν ως ορμητήρια πανεπιστημιακά ιδρύματα, υπό το φόβο εφόδου των αστυνομικών δυνάμεων και κατ’ επέκταση μαζικών συλλήψεων.

Έτσι, υπήρχε εδώ και πολλές ημέρες η εκτίμηση ότι θα χρησιμοποιηθούν ως ορμητήρια ταράτσες. Οι αρμόδιες υπηρεσίες ανέπτυξαν ένα κλοιό ασφαλείας γύρω από συγκεκριμένους δρόμους, σε μία προσπάθεια να κερδίσει η Αστυνομία τον «πόλεμο της ταράτσας». Σε αυτό βοήθησε και η κατόπτευση από αέρος με τη χρήση drones της ΕΛ.ΑΣ., τα οποία συνέδραμαν στον εντοπισμό πολεμοφοδίων. Σύμφωνα με πληροφορίες, τα drones «σκάναραν» τις ταράτσες των πολυκατοικιών δίνοντας live εικόνα στο επιχειρησιακό κέντρο της ΕΛ.ΑΣ.

Έτσι, σε δώμα κτιρίου στην οδό Σπύρου Τρικούπη πραγματοποιήθηκε οργανωμένη επιχείρηση, με αποτέλεσμα να βρεθούν μολότοφ, αντιασφυξιογόνες μάσκες, γάντια, πέτρες και άλλα αντικείμενα. Εκεί συνελήφθησαν έξι άτομα. Ανάλογη έρευνα έγινε σε κτίριο στην οδό Στουρνάρη, κοντά στην πλατεία Εξαρχείων, όπου συνελήφθησαν δύο άτομα. Οι έρευνες αυτές έγιναν νωρίς το απόγευμα, με αποτέλεσμα πριν ξεκινήσουν τα επεισόδια στα Εξάρχεια να περάσει το μήνυμα ότι οι αστυνομικές δυνάμεις είναι διατεθειμένες να ανέβουν –αν παραστεί ανάγκη- σε κτίρια και να προχωρήσουν σε συλλήψεις.

Η Αστυνομία έθεσε χθες σε εφαρμογή το δόγμα μηδενικής ανοχής, καθώς εκτός από τον «πόλεμο της ταράτσας» επιδίωξε να κερδίσει και τον «πόλεμο της πλατείας». Οι εντολές από το επιχειρησιακό κέντρο της ΓΑΔΑ ήταν οι αστυνομικοί να «πατήσουν» στην πλατεία Εξαρχείων, σε κάθε περίπτωση που χρειάζεται να καταδιώξουν κουκουλοφόρους.

Διμοιρίες των ΜΑΤ που είχαν περικυκλώσει την πλατεία, επιχείρησαν και εντός αυτής, ενώ δεν είναι τυχαίο ότι από τις συνολικά 28 συλλήψεις, οι 20 έγιναν στην πλατεία Εξαρχείων. Τα 20 άτομα κατηγορούνταν ότι συμμετείχαν στις επιθέσεις σε βάρος των ΜΑΤ.

Η περιφρούρηση των εκδηλώσεων για το Πολυτεχνείο ήταν το πρώτο δυνατό κρας τεστ επί υπουργίας Μιχάλη Χρυσοχοΐδη, όσον αφορά στη διαχείριση τόσο πολυπληθών πορειών.

Το επόμενο έρχεται σε τρεις εβδομάδες στην επέτειο της δολοφονίας του Αλέξανδρου Γρηγορόπουλου.